text: Politi-kontrol til ære for politikere
  14 januar 2013 kl. 15.50
  Flere hundrede bilister blev vinket ind ved den dansk-tyske grænse idag. Det skete for at vise danske politikere, hvor effektivt politisamarbejdet fungerer over grænsen.
  Folketingets Retsudvalg - anført af Karina Lorentzen (SF) - holdt hele dagen møde om politi-samarbejdet over grænsen. Et samarbejde, som allerede har vist sige særdeles effektivt.
  I adskillige tilfælde er specielt østeuropæere stoppet på den anden side af grænsen - på vej væk med danske tyvekoster. Der er også et godt samarbejde omkring menneskesmuglinger ind i Danmark.
  Det dansk-tyske politisamarbejde udbygges, selv om Danmark ikke er tilsluttet retssamarbejdet i EU.
  